text: To volds-episoder spolerede julestemningen i Sønderborg
  21 december 2016 kl. 05.43
  Rigtig mange unge festede i aftes og natten til onsdag i Sønderborgs natteliv. Julestemningen blev dog spoleret af to volds-episoder. To 18-årige blev anholdt.
  Mange unge tog tirsdag aften forskud på juleferien og gik en tur i byen i Sønderborg.
  For to 18-årige mænd gik festlighederne dog over gevind - og de kan nu se julen i møde med en voldssigtelse hængende over sig.
  Først på aftenen så en af politiets gående patruljer en ung mand, der slog løs på de omkringværende udenfor et værtshus. Tre personer nåede den 18-årige at ramme med slag, inden politiet fik stoppet ham.
  Senere kl. 01.28 slog en anden 18-årig mand en kvinde med knytnæve. Også han blev anholdt og sigtet for vold.
  - Begge unge mænd er nu løsladt, men der venter et retsligt efterspil, siger vagtchef Ivan Gohr Jensen, Syd- og Sønderjyllands Politi, onsdag morgen til TV SYD.
  Mange unge mennesker hyggede sig i Sønderborgs natteliv. Desværre ville 2 unge mænd hellere slås og er nu sigtet for vold. #politidk
  
  
  